Административните производства започват по искане на заинтересовано лице или на прокурора в определените от закона случаи.  
Административните съдилища са длъжни да разгледат и разрешат съобразно закона всяко подадено до тях искане в разумен срок.

**Подсъдност**

На  административните съдилища са подсъдни всички административни дела с изключение на тези, които са подсъдни на Върховния административен съд.  
  
Административните съдилища разглеждат всички дела по искания за:

* Издаване, изменение, отмяна или обявяване на нищожност на административни актове;
* Обявяване на нищожност или унищожаване на споразумения по Административно-процесуалния кодекс;
* Защита срещу неоснователни действия и бездействия на администрацията;
* Защита срещу незаконно принудително изпълнение;
* Обезщетения за вреди от незаконосъобразни актове, действия и бездействия на административни органи и длъжностни лица;
* Обезщетения за вреди от принудително изпълнение;
* Обявяване на нищожност, обезсилване или отмяна на решения, постановени от административните съдилища;
* Установяване неистинността на административни актове.

**ПРАВИЛОТО:**

ДЕЛАТА СЕ РАЗГЛЕЖДАТ ОТ АДМИНИСТРАТИВНИЯ СЪД, В РАЙОНА НА КОЙТО Е СЕДАЛИЩЕТО НА ОРГАНА, ИЗДАЛ ОСПОРЕНИЯ АДМИНИСТРАТИВЕН АКТ, А КОГАТО ТО Е В ЧУЖБИНА - ОТ АДМИНИСТРАТИВЕН СЪД - ГРАД СОФИЯ.

\*Исковете за обезщетения могат да бъдат предявени и пред съда по адреса или седалището на жалбоподателя.

**Оспорване на административни актове**

Право да оспорват административния акт имат гражданите и организациите, чийто права, свободи или законни интереси са нарушени или застрашени от акта или за които той поражда задължения.  
  
Административните актове могат да се оспорят пред съда и без да е изчерпана възможността за оспорването им по административен ред.  
  
Административните актове могат да се оспорват пред съда по отношение на тяхната законосъобразност, в **14 ДНЕВЕН СРОК ОТ СЪОБЩАВАНЕТО ИМ**.  
  
Мълчаливият отказ или мълчаливото съгласие може да се оспори в едномесечен срок от изтичането на срока, в който административният орган е бил длъжен да се произнесе.

**Жалбата или протестът се подава в писмена форма и трябва да съдържа:**

1. посочване на съда;  
2. трите имена и адрес, телефон, факс и електронен адрес, ако има такъв - за българските граждани  
3. трите имена и адрес, личния номер - за чужденец, и адреса, заявен в съответната администрация, телефон, факс и електронен адрес, ако има такъв;  
4. фирмата на търговеца или наименованието на юридическото лице, изписани и на български език, седалището, последния посочен в съответния регистър адрес на управление и електронния му адрес;  
5. означение на обжалвания административен акт;  
6. указание в какво се състои незаконосъобразността на акта;  
7. в какво се състои искането;  
8. подпис на лицето, което подава жалбата или протеста.  
  
В жалбата или протеста оспорващият е длъжен да посочи доказателствата, които иска да бъдат събрани, и да представи писмените доказателства, с които разполага.

**Към жалбата или протеста се прилагат:**

1. удостоверение за съществуването и представителството на организация - жалбоподател;  
2. пълномощно, когато жалбата се подава от пълномощник;  
3. документ за платена държавна такса, ако такава се дължи;  
4. преписи от жалбата или протеста, от писмените доказателства и от приложенията според броя на останалите страни.  
  
*Този текст няма характера на правен съвет. Неговата цел е информиране на обществеността и мотивиране към законосъобразно поведение.*